SKRIFTLIG FORESPØRGSEL E-3674/01

af Mihail Papayannakis (GUE/NGL) til Kommissionen

(17. januar 2002)

Om: Rensningsanlæg

Ifølge Kommissionens svar på min forespørgsel E-3646/00(1) er så at sige samtlige de 40 byområder i Grækenland, der udleder deres spildevand i de følsomme områder og derfor skulle have etableret hensigtsmæssige systemer til opsamling og rensning heraf senest pr. 31. december 1998, ikke i overensstemmelse med kravene i direktiv 91/271/EØF(2).

Kommissionen bedes besvare følgende:

1. I hvor mange og hvilke områder i Grækenland kan der konstateres problemer i forbindelse med eksistensen og driften af rensningsanlæg?

2. Har de ansvarlige græske myndigheder forelagt nye ansøgninger om støtte til projekter med henblik på løsning af de problemer, der opstår på rensningsanlæg, og agter den at imødekomme eventuelle ansøgninger?

3. Har Kommissionen til hensigt at indlede en overtrædelsesprocedure imod Grækenland i forbindelse med alle de byområder, der ikke har opfyldt deres forpligtelser i henhold til det ovennævnte direktiv?

(1) EFT C 261 E af 18.9.2001, s. 3.

(2) EFT L 135 af 30.5.1991, s. 40.

Svar afgivet på Kommissionens vegne af Margot Wallström

(7. marts 2002)

1. Den 21. november 2001 vedtog Kommissionen sin anden beretning om gennemførelsen af Rådets direktiv 91/271/EØF af 21. maj 1991 om rensning af byspildevand, som ændret ved Kommissionens direktiv 98/15/EF af 27. februar 1998(1). Beretningen vedrører gennemførelsen med henblik på fristen den 31. december 1998. Der tages heri hensyn til indberetninger fra medlemsstaterne frem til 15. februar 2001 og gives oplysninger om afgrænsningen af følsomme områder, om bysamfund, der udleder deres spildevand til følsomme områder samt om spildevandsrensningen i større byområder.

Ifølge det første brev fra de græske myndigheder fra juni 2000 er 33 større bysamfund med en befolkning på over 10 000 personækvivalenter beliggende i et følsomt områdes afstrømningsområde, hvilket krævede tertiær spildevandsrensning pr. 31. december 1998. Ifølge et nyt brev dateret januar 2001 specificerede de græske myndigheder, at kun 16 bysamfund skulle tages i betragtning. Da tidsfristen den 31. december 1998 udløb opfyldte kun fire ud af de 16 (33) byer disse bestemmelser.

Detaljerede oplysninger om de områder/byer, som enten opfylder eller ikke opfylder direktivets bestemmelser, vil blive offentliggjort i Kommissionens beretning om gennemførelsen af Rådets direktiv 91/271/EØF (formentlig i marts 2002).

2. De græske myndigheder har i 2001 indgivet en række anmodninger om samfinansiering under Samhørighedsfonden af rensningsanlæg, hvoraf hovedparten har været genstand for en beslutning fra Kommissionens side.

Lignende projekter af mindre omfang kan samfinansieres af Den Europæiske Fond for Regionaludvikling (EFRU) via regionalprogrammerne. Disse projekter er ikke genstand for en specifik ansøgning til Kommissionen, men forvaltes på nationalt plan.

Kommissionen har aftalt med de græske myndigheder at checke planlægningen af de miljøprojekter, der samfinansieres af de to fonde, med henblik på at fremskynde realiseringen af de mest hastende af projekterne.

3. Kommissionen har allerede indledt tre overtrædelsesprocedurer mod Grækenland for manglende efterkommelse af Rådets direktiv 91/271/EØF. Disse overtrædelsesprocedurer gælder byerne Athen, Elefsina og Thessaloniki.

Kommissionen følger fortsat gennemførelsesprocessen i alle medlemsstaterne, herunder i Grækenland. Med henblik på at sikre, at bestemmelserne i Rådets direktiv 91/271/EØF anvendes, vil Kommissionen træffe alle nødvendige foranstaltninger, herunder foranstaltninger i henhold til artikel 226 i EF-traktaten.

(1) KOM(2001) 685 endelig udg.